VENDIM
Nr. 488, datë 26.6.2026

PËR PËRCAKTIMIN E PROCEDURAVE DHE AFATEVE PËR PEZULLIMIN APO REVOKIMIN E LICENCËS SË LOJËRAVE TË FATIT “BASTE SPORTIVE ONLINE”

Në mbështetje të nenit 100 të Kushtetutës dhe të pikës 2, të nenit 27/3, të ligjit nr. 155/2015, “Për lojërat e fatit në Republikën e Shqipërisë”, të ndryshuar, me propozimin e ministrit të Financave, Këshilli i Ministrave

VENDOSI:

KREU I
DISPOZITA TË PËRGJITHSHME

Neni 1
Qëllimi

[bookmark: _GoBack]1. Ky vendim ka për qëllim përcaktimin e procedurave dhe afateve për pezullimin dhe revokimin e licencës për ushtrimin e veprimtarisë së lojërave të fatit në kategorinë “Baste sportive online”, në zbatim të ligjit nr. 155/2015, “Për lojërat e fatit në Republikën e Shqipërisë”, të ndryshuar (në vijim ‘ligji’).
2. Ky vendim synon:
a) garantimin e një procedure administrative të rregullt, transparente dhe të drejtë;
b) sigurimin e proporcionalitetit ndërmjet natyrës së shkeljes dhe masës administrative të aplikuar;
c) standardizimin e praktikës institucionale në trajtimin e rasteve të pezullimit dhe revokimit;
ç) forcimin e mekanizmave të kontrollit dhe monitorimit institucional, me qëllim garantimin e përputhshmërisë së vazhdueshme të subjekteve të licencuara me kërkesat ligjore.

Neni 2
Fusha e zbatimit

Ky vendim zbatohet për organizatorët e licencuar në ushtrimin e lojërave të fatit, në kategorinë “Baste sportive online”, ndaj të cilëve konstatohen shkelje sipas kritereve dhe procedurave, të përcaktuara në ligj dhe në këtë vendim.

KREU II
PEZULLIMI DHE/OSE REVOKIMI I LICENCËS

Neni 3
Rastet për pezullimin dhe/ose revokimin e licencës

1. Licenca për lojërat e fatit në kategorinë “Baste sportive online” pezullohet dhe/ose revokohet në rastet, si më poshtë vijon:
a) Organizatori i licencuar nuk përmbush kriteret bazë të licencimit, pas marrjes së licencës;
b) Organizatori nuk ngurtëson fondet e garancisë, sipas pikës 3, të nenit 47, të ligjit;
c) Organizatori i licencuar përsërit shkeljet, sipas përcaktimeve në pikat 1 dhe 2, të nenit 53, të ligjit.
2. Përveç rasteve të parashikuara në pikën 1, të këtij neni, licenca për lojërat e fatit në kategorinë “Baste sportive online” ndaj organizatorit të licencuar:
a) pezullohet kur nuk shlyen detyrimet ndaj Autoritetit të Mbikëqyrjes së Lojërave të Fatit (në vijim AMLF) dhe/ose fituesve të lojës, sikurse përcaktohet në pikën 1, të nenit 56, të ligjit;
b) revokohet kur kryen një ose më shumë nga shkeljet e përcaktuara në pikën 3, të nenit 56, të ligjit;
c) revokohet, në zbatim të shkronjës “ç”, të pikës 1, të nenit 59, të ligjit, për shkelje të detyrimeve ndaj AMLF-së.

Neni 4
Procedura e pezullimit/revokimit kur organizatori i licencuar nuk përmbush kriteret bazë të licencimit pas marrjes së licencës

1. Procedura për pezullimin e licencës, kur organizatori i licencuar nuk përmbush kriteret bazë të licencimit pas marrjes së licencës, iniciohet nga AMLF-ja, në rastet kur:
a) vihet në dijeni mbi bazën e një referimi, ankese, informacioni, prove, për shkelje të mundshme nga organizatori, të përcjella nga një entitet, institucion apo nga palë të treta individë;
b) kryesisht ose me kërkesë, kryen verifikime dhe kontrolle, ku konstatohen shkelje;
c) konstaton shkelje gjatë kontrolleve dhe verifikimit të raportimeve financiare, teknike dhe elektronike;
ç) gjatë inspektimeve administrative të planifikuara periodike, konstaton shkelje.
2. Për rastet e parashikuara në pikën 1, të këtij neni, AMLF-ja ndjek procedurën, si më poshtë vijon:
a) Inicion procedurën e kontrollit dhe të inspektimit pranë subjektit për të cilin janë sinjalizuar shkelje, menjëherë dhe jo më vonë se 5 (pesë) ditë pune nga vënia në dijeni;
b) Harton procesverbalin e kontrollit dhe inspektimit, ku evidentohen gjetjet, verifikimet e kryera dhe konstatimet e shkeljeve.
3. Kur konstaton se nga kontrolli dhe inspektimi rezultojnë shkelje të një ose disa kritereve bazë të licencimit pas marrjes së licencës, të parashikuar në nenin 22 të ligjit, AMLF-ja, brenda 20 (njëzet) ditëve kalendarike nga konstatimi i shkeljes/ve së/të kryer/a nga organizatori i licencuar, i dërgon Komisionit të Licencave kërkesën e arsyetuar për pezullim licence, aktkonstatimin dhe dokumentacionin shoqërues. Dokumentacioni shoqërues përbëhet nga relacioni shpjegues, procesverbali i kontrollit, kopje të licencës, si dhe çdo material apo dokument tjetër që provon shkeljet e konstatuara.
4. Komisioni i Licencave, brenda 20 (njëzet) ditëve kalendarike nga data e marrjes së kërkesës nga AMLF-ja, shqyrton dhe vendos lidhur me kërkesën e paraqitur.
5. Komisioni i Licencave, brenda afatit të shqyrtimit të kërkesës, njofton organizatorin e licencuar për fillimin e procedurës së pezullimit dhe i bën me dije të drejtën e tij për të marrë pjesë, vetë ose përmes përfaqësuesit të tij të autorizuar, në dëgjesën që do të zhvillohet për dhënien e shpjegimeve dhe rrethanave të rastit. Komisioni i Licencave në njoftim i komunikon organizatorit të licencuar të dhënat për vendin dhe orën e zhvillimit të seancës dëgjimore. Mosparaqitja e organizatorit të licencuar apo përfaqësuesit të tij nuk përbën shkak për mosvijimin e shqyrtimit të kërkesës.
6. Mosbashkëpunimi i organizatorit gjatë procesit të kontrollit dhe inspektimit, përfshirë refuzimin për të dhënë informacion, mosvënien në dispozicion të dokumentacionit të kërkuar apo pengimin e verifikimeve në vend, merret në konsideratë nga organi kompetent gjatë shqyrtimit të çështjes, në vlerësimin e fakteve dhe provave, si dhe në përcaktimin e masës administrative përkatëse. Në këtë kuadër, organi kompetent çmon ndikimin që sjell një sjellje e tillë në zhvillimin e rregullt të procedurës dhe në mundësinë për verifikimin e plotë e të saktë të rrethanave të rastit.
7. Komisioni i Licencave, pas përfundimit të shqyrtimit të rastit, merr vendim, si më poshtë vijon:
a) Në rast se vlerëson se konstatimet e AMLF-së për shkelje janë të justifikuara dhe të bazuara në ligj dhe në prova, i propozon ministrit përgjegjës për financat marrjen e masës për pezullimin e licencës së organizatorit, për ushtrimin e lojërave të fatit në kategorinë “Baste sportive online”;
b) Nëse vlerëson se konstatimet e AMLF-së për shkelje janë të pajustifikuara e të pabazuara në ligj dhe në prova, përfundon procedurën, duke rrëzuar kërkesën e AMLF-së. 
8. Vendimi i Komisionit të Licencave përmban:
a) të dhënat e subjektit;
b) bazën ligjore;
c) përshkrimin e shkeljeve të konstatuara;
ç) referencat te raportet e inspektimit të AMLF-së ose në dokumente dhe prova të tjera;
d) shpjegimet dhe provat e paraqitura nga organizatori i licencuar;
dh) analizën e arsyetuar;
e) sipas rastit, propozimin, për:
i. pezullimin/revokimin e licencës së organizatorit të licencuar dhe afatin;
ii. refuzimin e kërkesës së AMLF-së;;
ë) në rastin kur propozon pezullimin e licencës, përcakton detyrat për plotësimin e shkeljeve, që kanë sjellë pezullimin e saj.
9. Në rastin e marrjes së vendimit për propozimin për pezullimin e licencës, kryetari i Komisionit të Licencave i përcjell me shkresë vendimin dhe dokumentacionin e nevojshëm ministrit përgjegjës për financat, brenda 5 (pesë) ditëve nga data e zbardhjes së këtij vendimi.
10. Ministri përgjegjës për financat, në zbatim të procedurës së parashikuar në nenin 9, të këtij vendimi, vendos me urdhër të arsyetuar për pezullim ose jo të licencës ndaj organizatorit të licencuar. 
11. AMLF-ja, në zbatim të urdhrit të ministrit përgjegjës për financat, në rastin kur është vendosur pezullimi i licencës, monitoron në vijimësi për plotësimin e detyrave të lëna, sipas afateve të caktuara në urdhrin përkatës. Në rastin kur organizatori i licencuar nuk ka rregulluar pasojat/shkeljet, për të cilat është vendosur masa e pezullimit, brenda afatit të caktuar në urdhrin e pezullimit të ministrit përgjegjës për financat, AMLF-ja evidenton shkeljet/pasojat e konstatuara në procesverbal dhe i dërgon Komisionit të Licencave, brenda 20 (njëzet) ditëve nga data e mbajtjes së këtij procesverbali, kërkesën për revokim licence dhe dokumentacionin e administruar.
12. Komisioni i Licencave për vlerësimin dhe propozimin e kërkesës për revokim licence zbaton procedurën e përcaktuar për pezullimin e licencës, sipas parashikimeve të këtij neni.
13. Ministri përgjegjës për financat, në zbatim të procedurës së parashikuar në nenin 9, të këtij vendimi, vendos me urdhër të arsyetuar për revokim ose jo të licencës ndaj organizatorit të licencuar.

Neni 5
Procedura e pezullimit dhe revokimit të licencës kur subjekti fitues i licencës nuk ngurtëson fondet e garancisë

1. Procedura për pezullimin dhe revokimin e licencës, kur subjekti fitues i licencës nuk ngurtëson fondet e garancisë, në zbatim të shkronjës “b”, të pikës 1, të nenit 3, të këtij vendimi, iniciohet nga Komisioni i Licencave.
2. Komisioni i Licencave, pas përfundimit të afatit 30-ditor të detyrimit të subjektit fitues për ngurtësimin e fondit të garancisë, fillon procedurën për pezullim dhe revokim licence, procedurë e cila duhet të shqyrtohet brenda 20 (njëzet) ditëve nga data e përfundimit të këtij afati.
3. Komisioni i Licencave, brenda afatit të shqyrtimit të kërkesës, njofton subjektin fitues për fillimin e procedurës për pezullim dhe revokim licence, dhe i bën me dije të drejtën e tij për të marrë pjesë, vetë ose përmes përfaqësuesit të tij të autorizuar, në dëgjesën që do të zhvillohet për dhënien e shpjegimeve dhe rrethanave të rastit. Komisioni i Licencave, në njoftim, i komunikon subjektit fitues të dhënat për vendin dhe orën e zhvillimit të seancës dëgjimore. Mosparaqitja e organizatorit të licencuar apo përfaqësuesit të tij nuk përbën shkak për mosvijimin e shqyrtimit të kërkesës.
4. Komisioni i Licencave, brenda afatit të shqyrtimit të kërkesës, shqyrton dhe vendos, si më poshtë vijon:
a) Në rast se vlerëson se konstatimi i shkeljes është i justifikuar dhe i bazuar në ligj e në prova, i propozon ministrit përgjegjës për financat marrjen e masës për pezullimin dhe revokimin e licencës së subjektit fitues për ushtrimin e lojërave të fatit, në kategorinë “Baste sportive online”;
b) Nëse vlerëson se shkelja e konstatuar nga Komisioni i Licencave është korrigjuar nga subjekti fitues, përfundon procedurën pa veprime dhe nuk vijon me shqyrtimin e mëtejshëm.
5. Ministri përgjegjës për financat, në zbatim të procedurës së parashikuar në nenin 9, të këtij vendimi, vendos me urdhër të arsyetuar për pezullimin dhe revokimin ose jo të licencës ndaj subjektit fitues.

Neni 6
Procedura e pezullimit/revokimit të licencës për rastet, ku organizatori i licencuar përsërit shkeljet e përcaktuara në ligj

1. Inspektori i AMLF-së, në rastet kur organizatori i licencuar përsërit shkeljet, sipas përcaktimeve në pikat 1 dhe 2, të nenit 53, të ligjit, inicion procedurën për propozimin e pezullimit apo revokimit të licencës, në varësi të përsëritjes së shkeljes:
a) Për shkelje për herë të dytë, për të njëjtën shkelje ose grup shkeljesh, brenda një periudhe 3-vjeçare, inspektori i AMLF-së ka të drejtën të iniciojë procedurën për pezullimin e licencës;
b) Për shkelje për herë të tretë, për të njëjtën shkelje ose grup shkeljesh, brenda një periudhe 3-vjeçare, inspektori i AMLF-së ka të drejtën të iniciojë procedurën për revokimin e licencës.
2. Inspektori i AMLF-së, kur plotësohen kriteret për gjobë për herë të dytë ose të tretë, i dërgon titullarit të AMLF-së praktikën e plotë të mbajtur ndaj organizatorit të licencuar, brenda 10 (dhjetë) ditëve nga data e njoftimit të gjobës.
3. Titullari i AMLF-së, brenda 10 (dhjetë) ditëve, i dërgon Komisionit të Licencave praktikën e plotë, së bashku me gjobën e vendosur ndaj organizatorit të licencuar.
4. Komisioni i Licencave, brenda 20 (njëzet) ditëve kalendarike nga data e marrjes së kërkesës nga AMLF-ja, shqyrton dhe vendos lidhur me kërkesën e paraqitur.
5. Komisioni i Licencave, brenda afatit të shqyrtimit të kërkesës, njofton organizatorin e licencuar për fillimin e procedurës së pezullimit dhe i bën me dije të drejtën e tij për të marrë pjesë, vetë ose përmes përfaqësuesit të tij të autorizuar, në dëgjesën që do të zhvillohet për dhënien e shpjegimeve dhe sqarimin e rrethanave të rastit. Komisioni i Licencave, në njoftim, i komunikon organizatorit të licencuar të dhënat për vendin dhe orën e zhvillimit të seancës dëgjimore. Mosparaqitja e organizatorit të licencuar apo përfaqësuesit të tij nuk përbën shkak për mosvijimin e shqyrtimit të kërkesës.
6. Komisioni i Licencave, pas përfundimit të shqyrtimit të rastit, merr vendim, si më poshtë vijon:
a) Në rast se vlerëson se konstatimet e AMLF-së për shkelje janë të justifikuara e të bazuara në ligj dhe në prova, i propozon ministrit përgjegjës për financat marrjen e masës për pezullimin/revokimin e licencës së organizatorit (në varësi të përsëritjes së shkeljes/ve) për ushtrimin e lojërave të fatit, në kategorinë “Baste sportive online”;
b) Nëse vlerëson se konstatimet e AMLF-së për shkelje janë të pajustifikuara e të pabazuara në ligj dhe në prova, përfundon procedurën, duke rrëzuar kërkesën e AMLF-së.
7. Ankimi në gjykatë ndaj gjobave të lëshuara nga AMLF-ja nuk pengon zhvillimin e procedurës dhe marrjen e urdhrit për pezullimin/revokimin e licencës, me përjashtim të rastit kur është vendosur një masë sigurimi padie.
8. Vendimi i Komisionit të Licencave përmban të njëjtat elemente të përcaktuara në pikën 8, të nenit 4, të këtij vendimi.
9. Në rastin e propozimit për pezullimin/revokimin e licencës, kryetari i Komisionit të Licencave i përcjell me shkresë vendimin dhe dokumentacionin e nevojshëm, me propozimin përkatës, ministrit përgjegjës për financat, brenda 5 (pesë) ditëve nga marrja e vendimit.

Neni 7
Procedura për pezullim të licencës kur organizatori i licencuar nuk shlyen detyrimet ndaj Autoritetit të Mbikëqyrjes së Lojërave të Fatit dhe/ose fituesve të lojës

1. AMLF-ja, pas pezullimit 30-ditor të veprimtarinë së ushtrimit të lojërave të fatit, në zbatim të pikës 1, të nenit 56, të ligjit, ka të drejtën e propozimit për pezullim të licencës për një afat tjetër te Komisioni i Licencave, kur organizatori i licencuar nuk shlyen detyrimet ndaj AMLF-së dhe/ose fituesve të lojës.
2. Brenda 20 (njëzet) ditëve nga data e pezullimit, AMLF-ja i dërgon Komisionit të Licencave kërkesën e arsyetuar për pezullim licence, aktkonstatimin dhe dokumentacionin shoqërues. Dokumentacioni shoqërues përbëhet nga relacioni shpjegues, procesverbali i kontrollit, kopje të licencës, si dhe çdo material apo dokument tjetër që provon shkeljet e konstatuara.
3. Komisioni i Licencave, brenda 20 (njëzet) ditëve kalendarike nga data e marrjes së kërkesës nga AMLF-ja, shqyrton dhe vendos lidhur me kërkesën e paraqitur.
4. Komisioni i Licencave, brenda afatit të shqyrtimit të kërkesës, njofton organizatorin e licencuar për fillimin e procedurës së pezullimit dhe i bën me dije të drejtën e tij për të marrë pjesë, vetë ose përmes përfaqësuesit të tij të autorizuar, në dëgjesën që do të zhvillohet për dhënien e shpjegimeve dhe sqarimin e rrethanave të rastit. Komisioni i Licencave, në njoftim, i komunikon organizatorit të licencuar të dhënat për vendin dhe orën e zhvillimit të seancës dëgjimore. Mosparaqitja e organizatorit të licencuar apo përfaqësuesit të tij nuk përbën shkak për mosvijimin e shqyrtimit të kërkesës.
5. Komisioni i Licencave, pas përfundimit të shqyrtimit të rastit, merr vendim, si më poshtë vijon:
a) Në rast se vlerëson se konstatimet e AMLF-së për shkelje janë të justifikuara e të bazuara në ligj dhe në prova, i propozon ministrit përgjegjës për financat marrjen e masës për pezullimin e licencës së organizatorit, për ushtrimin e lojërave të fatit në kategorinë “Baste sportive online”;
b) Nëse vlerëson se konstatimet e AMLF-së për shkelje janë të pajustifikuara e të pabazuara në ligj dhe prova, përfundon procedurën, duke rrëzuar kërkesën e AMLF-së.
6. Vendimi i Komisionit përmban të njëjtat elemente, të përcaktuara në pikën 8, të nenit 4, të këtij vendimi.
7. Në rastin e propozimit për pezullimin e licencës, kryetari i Komisionit të Licencave i përcjell me shkresë vendimin dhe dokumentacionin e nevojshëm me propozimin përkatës ministrit përgjegjës për financat, brenda 5 (pesë) ditëve nga marrja e vendimit.

Neni 8
Procedura për revokim licence për rastet e shkeljeve të parashikuara në pikën 3, të nenit 56, të ligjit, dhe shkeljet e detyrimeve ndaj AMLF-së, referuar shkronjës “ç”, të pikës 1, të nenit 59, të ligjit

1. AMLF-ja inicion procedurën për revokim licence ndaj organizatorit të licencuar, brenda 10 (dhjetë) ditëve nga konstatimi i një ose më shumë shkeljeve, të parashikuara në pikën 3, të nenit 56, të ligjit.
2. AMLF-ja, 30 (tridhjetë) ditë pas datës së dërgimit të njoftimit subjektit përkatës, inicion, gjithashtu, procedurën për revokim licence ndaj subjekteve të licencuara për ushtrim të aktivitetit për lojëra fati, për shkeljet e detyrimeve ndaj AMLF-së, të parashikuara nga ligji për lojërat e fatit, referuar shkronjës “ç”, të pikës 1, të nenit 59, të këtij ligj.
3. AMLF-ja, brenda 20 (njëzet) ditëve kalendarike nga konstatimi i shkeljes/ve të kryera nga organizatori i licencuar, i dërgon Komisionit të Licencave kërkesën e arsyetuar për revokim licence, aktkonstatimin dhe dokumentacionin shoqërues. Dokumentacioni shoqërues përbëhet nga relacioni shpjegues, procesverbali i kontrollit, kopje e licencës, si dhe çdo material apo dokument tjetër që provon shkeljet e konstatuara.
4. Komisioni i Licencave, brenda 20 (njëzet) ditëve kalendarike nga data e marrjes së kërkesës nga AMLF-ja, shqyrton dhe vendos lidhur me kërkesën e paraqitur.
5. Komisioni i Licencave, brenda afatit të shqyrtimit të kërkesës, njofton organizatorin e licencuar për fillimin e procedurës së revokimit dhe i bën me dije të drejtën e tij për të marrë pjesë, vetë ose përmes përfaqësuesit të tij të autorizuar, në dëgjesën që do të zhvillohet për dhënien e shpjegimeve dhe rrethanave të rastit. Komisioni i Licencave në njoftim i komunikon organizatorit të licencuar të dhënat për vendin dhe orën e zhvillimit të seancës dëgjimore. Mosparaqitja e organizatorit të licencuar apo përfaqësuesit të tij nuk përbën shkak për mosvijimin e shqyrtimit të kërkesës.
6. Komisioni i Licencave, pas përfundimit të shqyrtimit të rastit, merr vendim, si më poshtë vijon:
a) Në rast se vlerëson se konstatimet e AMLF-së për shkelje janë të justifikuara e të bazuara në ligj dhe në prova, i propozon ministrit përgjegjës për financat marrjen e masës për revokimin e licencës së organizatorit për ushtrimin e lojërave të fatit, në kategorinë “Baste sportive online”;
b) Nëse vlerëson se konstatimet e AMLF-së për shkelje janë të pajustifikuara e të pabazuara në ligj dhe në prova, përfundon procedurën, duke rrëzuar kërkesën e AMLF-së.
7. Vendimi i Komisionit të Licencave përmban të njëjtat elemente të përcaktuara në pikën 8, të nenit 4, të këtij vendimi.
8. Në rastin e propozimit për revokimin e licencës, kryetari i Komisionit të Licencave i përcjell me shkresë vendimin dhe dokumentacionin e nevojshëm, me propozimin përkatës, ministrit përgjegjës për financat, brenda 5 (pesë) ditëve nga marrja e vendimit.

Neni 9
Procedura e shqyrtimit të kërkesave nga ministri përgjegjës për financat për pezullim dhe/ose revokim të licencës

1. Ministri përgjegjës për financat, brenda 30 (tridhjetë) ditëve kalendarike nga data e paraqitjes së vendimit të propozimit nga Komisioni i Licencave dhe dokumentacionit shoqërues, me urdhër të arsyetuar, vendos për pezullimin dhe/ose revokimin apo mospezullimin dhe/ose mosrevokimin e licencës.
2. Afati për pezullimin e licencës jepet për një periudhë nga 30 (tridhjetë) ditë deri në përmbushjen e kritereve dhe të kushteve, për të cilat është marrë masa, por jo më shumë se 2 (dy) vjet.
3. Ministri përgjegjës për financat, me paraqitjen e propozimit të Komisionit të Licencave dhe dokumentacionit shoqërues, urdhëron ngritjen e një komisioni ad hoc, të përbërë nga jo më pak se 3 (tre) anëtarë nga struktura përgjegjëse në ministrinë e financave, për shqyrtimin dhe vlerësimin e praktikës së plotë.
4. Komisioni ad hoc, brenda 20 (njëzet) ditëve, mblidhet dhe shqyrton propozimin dhe dokumentacionin shoqërues. 
5. Komisioni ad hoc:
a) verifikon pranueshmërinë nëse konstatimet për shkelje janë të justifikuara e të bazuara në ligj dhe në prova;
b) sipas rastit, siguron të drejtën e ankuesit për t’u dëgjuar;
c) kërkon informacion shtesë nga Komisioni i Licencave;
ç) vlerëson provat dhe harton raportin për ministrin dhe drafturdhrin përfundimtar të arsyetuar.
6. Urdhri i ministrit përgjegjës për financat për pezullimin dhe/ose revokimin i njoftohet zyrtarisht me shkrim për kompetencë dhe zbatim Autoritetit të Mbikëqyrjes së Lojërave të Fatit, Komisionit të Licencave dhe organizatorit të licencuar. Urdhri i ministrit publikohet edhe në faqen zyrtare të AMLF-së.
7. Organizatori, të cilit i pezullohet licenca, nuk mund të ushtrojë veprimet e përcaktuara në urdhrin e pezullimit. Organizatori, gjatë periudhës së pezullimit, është i detyruar të ndërpresë ushtrimin e veprimtarisë së licencuar e të marrë të gjitha masat e nevojshme për respektimin e kushteve të përcaktuara në urdhrin e pezullimit dhe mban përgjegjësi për zbatimin e urdhrit, si dhe ka detyrimin për të raportuar pranë AMLF-së.
8. AMLF-ja monitoron dhe mbikëqyr organizatorin gjatë kohës së pezullimit revokimit, nëpërmjet verifikimeve në vend, monitorimit me mjetet e teknologjisë, me qëllim garantimin e përmbushjes së urdhrit të ministrit përgjegjës për financat.

KREU III
DISPOZITA PËRFUNDIMTARE

Neni 10
Dispozita të fundit

1. Organizatori i licencuar ka të drejtën e ankimit ndaj urdhrit të pezullimit/revokimit në gjykatën kompetente, sipas afateve dhe parashikimeve të legjislacionit në fuqi.
2. Urdhri i pezullimit apo i revokimit të licencës zbatohet pavarësisht nga sanksionet administrative, që mund të merren ndaj organizatorit të licencuar.
3. Ngarkohen Ministria e Financave, Autoriteti i Mbikëqyrjes së Lojërave të Fatit dhe Komisioni i Licencave për zbatimin e këtij vendimi.
Ky vendim hyn në fuqi 15 ditë pas botimit në Fletoren Zyrtare.

ZËVENDËSKRYEMINISTËR
Albana Koçiu 

 
